
Bálnák a jégtáblák közt. A változó környezet megismerése és felhasználása a 17-18. századi svalbardi bálnavadászat példáján

Kulcsszavak: bálnavadászat; kis jégkorszak; Svalbard; környezettörténet; adaptáció
A 17. század második felében az európai bálnavadászok megfigyelték, hogy a grönlandi bálnák egyre nagyobb számban tartózkodnak a Svalbard körüli nyílt tenger jégtáblái között. Ez a fagyos sarkvidéki szigetcsoport ekkor már évtizedek óta a kora újkori Európa bálnavadászatának legfontosabb színtere volt, az ideutazók pedig a tevékenység fenntartása érdekében követték a bálnákat, egyre beljebb hajózva a jégmezőkön.
A dolgozat célja annak bemutatása, hogy az itt folytatott bálnavadászat során Svalbard környezeti jellegzetességeinek és észlelt változásainak értelmezése miképp járult hozzá a térség gazdasági kiaknázásához. Az elemzés alapját két, a kis jégkorszak egy különösen kritikus időszaka (Maunder-minimum) idején keletkezett leíró munka jelenti, melyekben fontos szerep jut a bálnavadászok környezeti ismereteinek. Az általuk összegyűjtött tudás egyrészt bepillantást enged a Svalbard-ökoszisztéma 17–18. századi regionális jellegzetességeibe, másrészt megmutatja, hogy a vadászok pragmatikus ismereti az őket körülvevő légköri és vízfelszíni folyamatok megértésén alapultak.




